《闻汤户部讣哭之以诗得七章 其四》
清代·姚燮

贱子少习诗，寝食倚为命。颇嗟元化迁，径思挈其柄。

既壮始求友，出乃与子遭。下听鶠雀声，谓在千仞高。

千仞多凤鸾，金碧间青紫。文采纷子前，等以蠛蠓视。

独持悱恻心，纡回及贱子。作息相影形，差不共肌髓。

谓当成我生，竟先诔君死。死泪生不续，生泪如死流。

子耳不再聆，吾噫今且休。海城置枕高，枕上置君集。

撼壁风涛中，梦闻子声泣。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。